জামায়াতে ইসলামীর মুখপত্র দৈনিক সংগ্রামের ‘ঐতিহ্য’ সকলেরই জানা আছে-যুগের পর যুগ অপপ্রচার চালিয়ে আসছে তারা। ১৯৭১ সালে মুক্তিযোদ্ধা শহীদ হলে তারা উল্লাস করেছে ‘দুষ্কৃতিকারী নিহত হয়েছে’। তাদের পত্রিকায় দিনের পর দিন ছাপা হয়েছে যুদ্ধাপরাধীদের আস্ফালন। আর সাপ্তাহিক হলিডে, যদিও অনেকে সমীহ করেন এর প্রতিষ্ঠাতা এনায়েতুল্লাহ খানের নামের ভারে, মনে করেন ‘চৈনিক বাম-তার একটি আলাদা দৃষ্টিভঙ্গি আছে’, কিন্তু কার্যত এ পত্রিকাটিও পরোক্ষে বিভিন্ন বিতর্কের ধুম্রজালে প্রকৃত সত্যকে ধামাচাপা দিয়ে আসছে। ১৯৭২ সালে এনায়েতুল্লাহ খান সাপ্তাহিক হলিডে-তে লিখেছিলেন, ‘সিক্সটি-ফাইভ মিলিয়নস কোলাবরেটরস?’ শীর্ষক এক কলাম-যেটি এখনও স্বাধীনতাবিরোধী ও কথিত জাতীয়তবাদীদের মনোবল যুগিয়ে থাকে। আপাতদৃষ্টিতে ওই কলাম পড়ে মনে হবে, এনায়েতুল্লাহ খান তাদের পাশে দাড়িয়েছেন-যারা যুদ্ধের সময় দেশের মধ্যেই ছিলেন এবং নানা নিপীড়ন-অত্যাচার সহ্য করেছেন; ‘ভারতফেরতা’রা তাদের বিরুদ্ধে অহেতুক স্বাধীনতাবিরোধিতার অভিযোগ আনছেন বলে তিনি তাদেরই হয়ে প্রতিবাদ করেছেন। কিন্তু লেখাটির আদ্যোপান্ত খুঁটিয়ে পড়লে বুঝতে অসুবিধা হয় না, চৈনিক বাম সম্পাদক চেয়েছেন সদ্য স্বাধীন দেশটির জনগণকে উস্কে দিতে এবং সেই উস্কানির কাজে আত্মগোপনরত দিশেহারা পাকিস্তানিদের সহযোগীদেরও কাছে পেতে। এরকম বিভিন্ন অপপ্রচার ১৯৭২ সাল থেকেই যুদ্ধাপরাধ বিচারের ক্ষেত্রে প্রতিবন্ধকতা তৈরি করেছে এবং এখনও সেই ধারা অব্যাহত রয়েছে।